和許給事傷牛尚書
作者：劉斌
朝代：唐

paragraphs: 名臣不世出，百工之所求。
況乃非常器，遭逢興運秋。
符彩照千里，銓衡綜九流。
經綸資百物，樽俎寄皇猷。
韶濩傾復理，典禮紊還修。
雖貞棟梁任，兼好藝文游。
佇聞和鼎實，行當奉介丘。
高衢翻稅駕，閱水遽遷舟。
傳呼更何日，曳履聞無由。
歸魂藐脩路，征櫂艤邗溝。
林薄長風慘，江上寒雲愁。
夜臺終不曙，遺芳徒自留。